RESOLUCIÓN do 5 de outubro de 2009 sobre aprobación definitiva do proxecto de delimitación de solo de núcleo rural do Igrexario, parroquia de Cabanas, do concello de Abegondo (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 26/11/2009

O Concello de Abegondo remitiu un proxecto de delimitación do núcleo rural do Igrexario (Cabanas), tramitado ao abeiro da disposición adicional 2.2ª da Lei 9/2002, de ordenación urbanística e protección do medio rural de Galicia (en diante LOUG), solicitando a súa aprobación definitiva.
I. Antecedentes.
1. O Concello de Abegondo carece actualmente de planeamento xeral de ámbito municipal, dado que as normas subsidiarias municipais de 1997 foron anuladas por sentenza do Tribunal Superior de Xustiza de Galicia do 14 setembro de 2000, sendo desestimado o recurso de casación interposto polo concello mediante auto do Tribunal Supremo do 27 de novembro de 2003.
Como planeamento aplicable están as normas complementarias e subsidiarias de planeamento da provincia da Coruña aprobadas definitivamente por orde da Consellería de Ordenación do Territorio e Obras Públicas do 3 de abril de 1991.
2. A Xunta de Goberno Local aprobou inicialmente o expediente de delimitación do solo de núcleo rural do núcleo do Igrexario (Cabanas) en data 17 de outubro de 2008.
Sometido a información pública polo prazo dun mes (DOG do 3 de decembro e El Ideal Gallego e La Opinión do 1 de decembro de 2008), non foron presentadas alegacións conforme o certificado incluído para o efecto no expediente.
3. No expediente consta informe favorable da Dirección Xeral de Patrimonio Cultural do 22 de xaneiro de 2009, emitido en razón á existencia dun elemento catalogado (a igrexa de Cabanas).
4. O Pleno do Concello aprobou provisionalmente a proposta o 18 de marzo de 2009.
5. A documentación presentada consiste en expediente administrativo así como un exemplar do proxecto con dilixencia de ter sido aprobado inicialmente o 17 de outubro de 2008 e tres exemplares máis de proxecto de xullo de 2008 en que consta ademais da dilixencia de aprobación inicial a de ter sido aprobados provisionalmente o 18 de marzo de 2009.
II. Consideracións e fundamentación.
Unha vez analizado o expediente remitido e á vista do informe elaborado polo Servizo de Urbanismo do Departamento Territorial da Coruña, cómpre facer as seguintes consideracións:
No proxecto remitido queda xustificada a preexistencia e o recoñecemento do núcleo rural do Igrexario (Cabanas). A delimitación do núcleo tradicional axústase ás determinacións do artigo 13 da LOUG.
O réxime xurídico aplicable aos terreos incluídos na delimitación será o establecido pola LOUG para o solo de núcleo rural; seralle igualmente aplicable, en todo aquilo que non vulnere nin vaia contra o devandito réxime, o contido da ordenanza de solo non urbanizable de núcleo rural das vixentes normas complementarias e subsidiarias provinciais.
De acordo co punto 2 da disposición adicional segunda da LOUG, e co artigo 12º do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleo rural correspóndelle á secretaria xeral de Ordenación do Territorio e Urbanismo.
III. Resolución.
Visto canto antecede, apróbase definitivamente o proxecto de delimitación do solo de núcleo rural do Igrexario, parroquia de Cabanas, no concello de Abegondo (A Coruña).
Contra esta resolución, que non pon fin á vía administrativa, poderase interpoñer recurso de alzada ante o conselleiro de Medio Ambiente, Territorio e Infraestruturas, no prazo dun mes que se contará a partir do día seguinte ao de notificación desta resolución, sen prexuízo de que os interesados poidan exercer, de ser o caso, calquera outro que xulguen procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha Administración pública, non caberá interpoñer recurso en vía administrativa, podendo interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, de ser o caso, do requirimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa).
Santiago de Compostela, 5 de outubro de 2009.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "23200D008P012.PDF"